**Născut printre fecioare**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă privesc spre mine cel de ieri,

născut printre fecioare-n prag de toamnă,

sunt un condei pe bolta unei seri

la care orizontul mă îndeamnă.

Sortit în luna-n care zei au plâns,

pe acolada unor asfinţituri,

printre solfegii care m-au constrâns,

alerg cu toamna către infinituri.

Din partea mea de orizont am prins

un strop plăcut din ploile de vară,

săruturi care curg spre necuprins,

pe-o pagină de vers, din călimară.

Născut în luna-n care zei au plâns,

printre acorduri dintr-o simfonie,

când într-un joc fecioarele s-au strâns

şi ne-au ursit o clipă din vecie.

Din volumul Ceremonia Iubirii -

Editura Rovimed Publishers Bacău - 2013